b'\n_START_ARTICLE_\nLeideni manifest teaduse paremaks hindamiseks\n_START_PARAGRAPH_\nLeideni manifest teaduse paremaks hindamiseks (inglise Leiden Manifesto for research metrics) r\xc3\xb5hutab teaduse \xc3\xb5iglasema hindamise vajalikkust. Manifesti autorid juhivad t\xc3\xa4helepanu sellele, et kvantitatiivseid teaduse hindamise meetodeid, n\xc3\xa4iteks bibliomeetriat, kasutatakse sageli ilma piisava kriitikameeleta ja seega varitseb oht, et teaduse hindamisprotsessi h\xc3\xb5lbustamiseks loodud abivahendid muutuvad eesm\xc3\xa4rgiks iseeneses. Autorite arvates on teaduse \xc3\xb5iglasemaks hindamiseks vaja saavutada tasakaal kvantitatiivse ja kvalitatiivse osa vahel._NEWLINE_Manifest avaldati 23. aprillil 2015 ajakirjas Nature. Selle koostajateks on viis teadlast, kes puutuvad enda t\xc3\xb6\xc3\xb6s kokku ka teaduse hindamisega. Kolm nendest t\xc3\xb6\xc3\xb6tavad Leideni \xc3\x9clikooli teadus- ja tehnoloogiauuringute keskuses, mis on \xc3\xbcks maailma juhtivaid bibliomeetriakeskusi ning kus koostatakse niinimetatud Leideni edetabelit.\n_START_SECTION_\nTaust\n_START_PARAGRAPH_\nManifesti kavand valmis 2014. aastal Leidenis toimunud STI konverentsil (19th International Conference on Science and Technology Indicators). Manifest on saanud nime selle konverentsi asukoha j\xc3\xa4rgi.'